Hans Christian Thoning (V), 2009-02-03:
Tak for det.
Jeg er personligt rigtig glad for, at vi har denne debat i dag, hvor vi får sat fokus på turisterhvervet.
For at skabe en øget værditilvækst i dansk turisme er det nødvendigt, at vi både sætter ind med tiltag, der virker her og nu, og samtidig også satser på mere langsigtede løsninger.
På kort sigt har vi i Venstre bl.a. foreslået, at bundfradraget for feriehusudlejningen forhøjes.
Det er helt unikt for Danmark, at vi har den tradition med at udlåne vore egne sommerhuse til udenlandske og indenlandske gæster.
Denne enestående og prisværdige gestus vil vi i Venstre gerne værne om.
Problemet er således ikke, at vi ikke har gæster nok til feriehusene, men at der ikke er feriehuse nok til at møde efterspørgslen.
Husene er der jo, så de skal ikke først bygges, men sagen er simpelt hen, at færre og færre danskere ønsker at udleje deres sommerhus.
Derfor skal vi altså sørge for at gøre det langt mere attraktivt at leje feriehusene ud, bl.a. ved hjælp af regulering af bundfradraget.
På lang sigt mener vi i Venstre at noget af det, der vil være afgørende for, om vi får vendt den negative udvikling, er en bedre organisering af erhvervet - en organisering, der er mere enstrenget end det, vi ser i dag, og hvor vi i højere grad kan drage nytte af de styrker og kompetencer, erhvervslivets forskellige aktører besidder.
Turisterhvervet består af mange professionelle spillere, der er dygtige inden for hver deres felt, men som ikke i tilstrækkelig grad forstår og formår at samarbejde med hinanden om et fælles turismeprojekt.
Hvis vi skal sikre, at verden omkring os får øjnene op for de unikke oplevelser og muligheder, vort land har at byde på, er det altafgørende, at erhvervet står sammen, og vi vil målrette en fælles indsats.
Helt konkret mener vi i Venstre, at det kunne være en mulighed at samle styringen af erhvervet i et overordnet kompetencecenter bestående af de væsentlige aktører i turisterhvervet og fra det øvrige erhvervsliv med ministeren for bordenden.
Dermed kan vi i højere grad udnytte de særlige kompetencer, som hver at de forskellige aktører besidder, og samtidig kan parternes indsats koordineres omkring det fælles mål, nemlig at skabe vækst i det samlede danske turismeerhverv.
Vi skal huske på, at der kun er én vinder i det her spil, og det er Danmark.
Forslag til vedtagelse »Dansk turisme har opbygget en stærk position i Nordeuropa, og turismen har en væsentlig økonomisk og beskæftigelsesmæssig betydning for samfundet og erhvervslivet.
Regeringen har bidraget hertil gennem iværksættelsen af konkrete initiativer og investeringer.
Dansk turisme er imidlertid i stigende international konkurrence og bliver påvirket af den aktuelle økonomiske situation.
De seneste år har dansk turisme oplevet en beskeden vækst i overnatningstal og værditilvækst.
For at adressere disse udfordringer har VisitDenmark i dialog med aktørerne i danske turisme udarbejdet en fælles strategi for dansk turisme frem mod 2015, som skal skabe øget værditilvækst gennem et forbedret samarbejde om udvikling og markedsføring.
Der ligger også nye muligheder i forbindelse med klimatopmødet og grøn vækst.
Regeringen vil aktivt støtte op bag den nye strategi og vurdere organiseringen af den danske turismeindsats med henblik på at sikre en sammenhængende og effektiv indsats.
Regeringen vil nøje overvåge gennemførelsen af den nye strategi både på nationalt og regionalt niveau og give Folketinget en redegørelse herom.«